Diari Oficial de la Generalitat Valenciana


Sumari del DOGV 7892, del 09-10-2016 (2016/7879)

DECRET 136/2016, de 7 d'octubre, del Consell, pel qual concedeix la Distinció de la Generalitat a Patricia Campos Doménech.
---------------------------------------------------------------------------------------------------------------------------

### Dades del document

Número de DOGV
:   7892

Data del DOGV
:   09-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7879


Data del document
:   07-10-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 136/2016, de 7 d'octubre, del Consell, pel qual concedeix la Distinció de la Generalitat a Patricia Campos Doménech. [2016/7879]  
El Consell, mitjançant el Decret 177/2003, de 12 de setembre, modificat pel Decret 174/2007, de 5 d'octubre, va crear la Distinció de la Generalitat per a reconèixer la labor d'aquelles persones físiques i jurídiques que, en el desenvolupament de la seua activitat, hagen destacat pels seus valors de convivència, humanisme, compromís amb la solidaritat i ajuda als altres.  
Nascuda a Onda, Patricia Campos és llicenciada en Comunicació Audiovisual per la Universitat de València. Inconformista i reivindicativa, va començar a jugar a futbol amb els xiquets del seu poble, fins que el reglament li ho va permetre. Després, va jugar en l'equip de la Universitat de València, en el Vila-real CF i, finalment, en l'equip de futbol de les xiques nord-americanes de la base militar de Rota (Cadis).  
Fidel a la seua vocació, Patricia Campos es va convertir en la primera dona pilot de reactor d'Espanya, després d'ingressar a les Forces Armades el 2005. Vuit anys després, al maig de 2013, va ser també la primera espanyola entrenadora professional d'un equip de futbol femení als Estats Units, el Carlsbad United de Califòrnia.  
A principis de 2015, va deixar el reactor, els avions i el vestuari del seu equip per a entrenar els més desheretats de la Terra, i es va trasllar a un lloc perdut a 60 quilòmetres de Kampala (Uganda), com a ambaixadora de l'ONU i voluntària de l'ONG Soccer Without Borders (Futbol Sense Fronteres), una organització sense ànim de lucre dirigida als joves dels països en desenvolupament, que també compta, entre els seus objectius, fomentar la igualtat i el dret a l'educació de les dones. A l'agost de 2015, Patricia Campos va partir a una nova missió a Bettana (Marroc), per a treballar amb xiquets i joves que provenen de famílies desestructurades.  
Al juny 2016, va presentar a Espanya el seu llibre Tierra, mar y aire. El testimonio de una mujer que quiso cambiar el mundo, en el qual relata el seu pas per les Forces Armades i les amargors a l'hora de fer valdre i respectar la seua condició de dona i la seua orientació sexual. Encara que actualment viu a Hawai, on treballa com a entrenadora de futbol, Patricia Campos dedica les vacances a tindre cura de xiquets i dones malaltes de sida a Uganda, on confessa que ha passat més por que quan volava.  
Per això, en reconeixement als seus mèrits com a dona lluitadora i pionera, capaç de marcar canvis de rumb en la seua vida, per a canviar el món, amb la mateixa fermesa i responsabilitat que va demostrar quan dirigia un reactor, amb la deliberació prèvia del Consell, en la reunió del dia 7 d'octubre de 2016,  
  
  
DECRETE  
  
Concedir la Distinció de la Generalitat a Patricia Campos Doménech.  
  
València, 7 d'octubre de 2016  
  
El president de la Generalitat,  
XIMO PUIG I FERRER